BOSNA I HERCEGOVINA

FEDERACIJA BOSNE I HERCEGOVINE

BOSANSKO-PODRINJSKI KANTON GORAŽDE

KANTONALNI SUD U GORAŽDU

Broj: 45 0 Rs 048257 25 Rsž
Goražde, 13.01.2026. godine

Kantonalni sud u Goraždu, u vijeću sastavljenom od sudija: Bjelović Milijane, predsjednice vijeća, Bičo Edina i Đajić Tanje, članova vijeća, u pravnoj stvari tužilaca O.A. iz G., ulica ..., G.M. iz G., ..., Ž.T. iz G., ulica ... i S.-Dž.A. iz G., ulica ..., koje zastupa punomoćnik Plećan Elmin, advokat iz Sarajeva, protiv tuženog „EMKA BOSNIA“ d.o.o. Goražde, ulica 1. Drinske brigade bb, Vitkovići, kojeg zastupa punomoćnik Katica Damir, advokat iz Sarajeva, radi isplate potraživanja iz radnog odnosa, vrijednost spora 11.200,00 KM, rješavajući o žalbama tužilaca i tuženog izjavljenim na presudu Općinskog suda u Goraždu broj: 45 0 Rs 048257 24 Rs, od 30.10.2025. godine, u sjednici vijeća  održanoj dana 13.01.2026. godine, donio je 

PRESUDU

Odbija se kao neosnovana žalba tužilaca, koja se odnosi na stav prvi i drugi izreke, tako da se presuda Općinskog suda u Goraždu broj: 45 0 Rs 048257 24 Rs, od 30.10.2025. godine, potvrđuje u stavu prvom i drugom izreke. 
Djelimično se usvajaju žalbe tužilaca i tuženog, tako da se presuda u stavu trećem izreke (rješenje o troškovima postupka) preinačava na način da se obavezuju tužioci da tuženom nadoknade troškove postupka u ukupnom iznosu od 3.624,95 KM, u roku od 15 dana, dok se u preostalom dijelu žalbe odbiju i zahtjevi za naknadu troškova postupka u iznosu preko dosuđenog iznosa odbijaju.

Obrazloženje

Pobijanom presudom, stavom prvim izreke, obavezan je tuženi da:

Tužiteljici O.A. isplati razliku plaće sa naknadom za minuli rad, za noćni rad i rad u dane sedmičnog odmora i to: za mjesec oktobar 2021. godine iznos od 4,50 KM; za mjesec novembar 2021. godine iznos od 4,50 KM; za mjesec decembar 2021. godine iznos od 4,50 KM; za mjesec januar 2022. godine iznos od 9,00 KM; za mjesec februar 2022. godine iznos od 4,50 KM; za mjesec mart 2022. godine iznos od 9,04 KM; za mjesec april 2022. godine iznos od 9,04 KM; za mjesec maj 2022. godine iznos od 4,52 KM; za mjesec juni 2022. godine iznos od 9,77 KM; za mjesec juli 2022. godine iznos od 4,88 KM; za mjesec august 2022. godine iznos od 8,55 KM; za mjesec novembar 2022. godine iznos od 24,96 KM; za mjesec decembar 2022. godine iznos od 24,00 KM; za mjesec januar 2023. godine iznos od 24,00 KM; za mjesec februar 2023. godine iznos od 28,47 KM; za mjesec maj 2023. godine iznos od 13,72 KM; za mjesec juni 2023. godine iznos od 6,86 KM; za mjesec juli 2023. godine  iznos od 5,49 KM; za mjesec septembar 2023. godine iznos od 21,50 KM; za mjesec oktobar 2023. godine iznos od 17,38 KM; za mjesec novembar 2023. godine iznos od 6,86 KM; za mjesec decembar 2023. godine iznos od 10,98 KM; za mjesec januar 2024. godine iznos od 5,49 KM; za mjesec februar 2024. godine iznos od 6,86 KM; za mjesec mart 2024. godine iznos od 5,51 KM i za mjesec april 2024. godine iznos od 14,35 KM, sa zakonskom zateznom kamatom za svaki pojedinačni mjesečni iznos počev prvog dana sljedećeg mjeseca. Obavezan je tuženi da za tužiteljicu uplati razliku obaveznih doprinosa za penzijsko i invalidsko osiguranje na razlike plaća za period od 01.10.2021. godine do 30.09.2024. godine u iznosu od 79,18 KM, pod prijetnjom prinudnog izvršenja u roku od 15 dana.

Tužiteljici G.M. isplati razliku plaće sa naknadom za minuli rad, za noćni rad i rad u dane sedmičnog odmora: za mjesec oktobar 2021. godine iznos od 4,50 KM; za mjesec novembar 2021. godine iznos od 9,00 KM; za mjesec decembar 2021. godine iznos od 9,00 KM; za mjesec januar 2022. godine iznos od 4,50 KM; za mjesec februar 2022. godine iznos od 9,04 KM; za mjesec mart 2022. godine iznos od 4,52 KM; za mjesec april 2022. godine iznos od 4,52 KM; za mjesec maj 2022. godine iznos od 4,52 KM; za mjesec juni 2022. godine iznos od 4,88 KM; za mjesec juli 2022. godine iznos od 4,88 KM; za mjesec august 2022. godine iznos od 7,32 KM; za mjesec septembar 2022. godine iznos od 9,77 KM; za mjesec oktobar 2022. godine iznos od 8,55 KM; za mjesec novembar 2022. godine iznos od 28,47 KM; za mjesec decembar 2022. godine iznos od 24,00 KM; za mjesec januar 2023. godine iznos od 24,00 KM; za mjesec februar 2023. godine iznos od 28,58 KM; za mjesec mart 2023. godine iznos od 10,52 KM; za mjesec april 2023. godine iznos od 13,72 KM; za mjesec maj 2023. godine iznos od 4,12 KM; za mjesec juni 2023. godine iznos od 10,98 KM; za mjesec juli 2023. godine  iznos od 1,37 KM; za mjesec august 2023. godine iznos od 8,23 KM; za mjesec septembar 2023. godine iznos od 21,50 KM; za mjesec oktobar 2023. godine iznos od 16,01 KM; za mjesec novembar 2023. godine iznos od 6,86 KM; za mjesec decembar 2023. godine iznos od 6,86 KM; za mjesec januar 2024. godine iznos od 6,86 KM; za mjesec februar 2024. godine iznos od 16,07 KM; za mjesec mart 2024. godine iznos od 18,83 KM; za mjesec april 2024. godine iznos od 7,97 KM i za mjesec juni 2024. godine iznos od 10,63 KM, sa zakonskom zateznom kamatom za svaki pojedinačni mjesečni iznos počev prvog dana sljedećeg mjeseca. Obavezan je tuženi da za tužiteljicu uplati razliku obaveznih doprinosa za penzijsko i invalidsko osiguranje na razlike plaća za period od 01.10.2021. godine do 30.06.2024. godine u iznosu od 95,98 KM, pod prijetnjom prinudnog izvršenja u roku od 15 dana.

Tužiocu Ž.T. isplati razliku plaće sa naknadom za minuli rad, za noćni rad i rad u dane sedmičnog odmora: za mjesec oktobar 2021. godine iznos od 8,61 KM; za mjesec novembar 2021. godine iznos od 8,61 KM; za mjesec decembar 2021. godine iznos od 4,31 KM; za mjesec januar 2022. godine iznos od 4,31 KM; za mjesec februar 2022. godine iznos od 4,31 KM; za mjesec mart 2022. godine iznos od 8,61 KM; za mjesec april 2022. godine iznos od 4,31 KM; za mjesec maj 2022. godine iznos od 8,61 KM; za mjesec juni 2022. godine iznos od 9,31 KM; za mjesec juli 2022. godine iznos od 4,65 KM; za mjesec august 2022. godine iznos od 8,18 KM; za mjesec novembar 2022. godine iznos od 20,88 KM; 
za mjesec decembar 2022. godine iznos od 21,09 KM; za mjesec januar 2023. godine iznos od 22,96 KM; za mjesec februar 2023. godine iznos od 20,88 KM; za mjesec april 2023. godine iznos od 5,23 KM; za mjesec august 2023. godine iznos od 8,75 KM; za mjesec novembar 2023. godine iznos od 5,25 KM; za mjesec decembar 2023. godine iznos od 9,19 KM; za mjesec februar 2024. godine iznos od 5,25 KM; za mjesec mart 2024. godine iznos od 5,25 KM; za mjesec april 2024. godine iznos od 7,60 KM; za mjesec juni 2024. godine iznos od 10,13 KM i za mjesec juli 2024. godine iznos od 5,38  KM, sa zakonskom zateznom kamatom za svaki pojedinačni mjesečni iznos počev prvog dana sljedećeg mjeseca. Obavezan je tuženi da za tužioca uplati razliku obaveznih doprinosa za penzijsko i invalidsko osiguranje na razlike plaća za period od 01.10.2021. godine do 31.07.2024. godine u iznosu od 60,68 KM, pod prijetnjom prinudnog izvršenja u roku od 15 dana.

Tužiteljici S.-Dž.A. isplati razliku plaće sa naknadom za minuli rad, za noćni rad i rad u dane sedmičnog odmora: za mjesec oktobar 2021. godine iznos od 9,26 KM; za mjesec novembar 2021. godine iznos od 9,26 KM; za mjesec decembar 2021. godine iznos od 9,26 KM; za mjesec januar 2022. godine iznos od 9,26 KM; za mjesec august 2022. godine iznos od 12,55 KM; za mjesec septembar 2022. godine iznos od 6,28 KM; za mjesec oktobar 2022. godine iznos od 12,55 KM; za mjesec novembar 2022. godine iznos od 22,44 KM; za mjesec decembar 2022. godine iznos od 22,44 KM; za mjesec januar 2023. godine iznos od 24,68 KM; za mjesec februar 2023. godine iznos od 28,71 KM; za mjesec mart 2023. godine iznos od 7,05 KM; za mjesec april 2023. godine iznos od 2,82 KM; za mjesec maj 2023. godine iznos od 7,05 KM; za mjesec juni 2023. godine iznos od 7,05 KM; za mjesec oktobar 2023. godine iznos od 10,82 KM; za mjesec novembar 2023. godine iznos od 2,82 KM; za mjesec decembar 2023. godine iznos od 8,47 KM; za mjesec januar 2024. godine iznos od 1,41 KM; za mjesec april 2024. godine iznos od 4,92 KM; za mjesec maj 2024. godine iznos od 10,93 KM iza mjesec juli 2024. godine  iznos od 2,73  KM, sa zakonskom zateznom kamatom za svaki pojedinačni mjesečni iznos počev prvog dana sljedećeg mjeseca. Obavezan je tuženi da za tužioca uplati razliku obaveznih doprinosa za penzijsko i invalidsko osiguranje na razlike plaća za period od 01.10.2021. godine do 31.07.2024. godine u iznosu od 63,72 KM, pod prijetnjom prinudnog izvršenja u roku od 15 dana.

Stavom drugim izreke odbijen je tužbeni zahtjev tužilaca preko dosuđenog iznosa i to tužiteljice O.A. sa iznosom od 1.080,97 KM KM na ime razlike plaće i iznosom od 294,97 KM na ime uplate doprinosa za PIO, tužiteljice G.M. sa iznosom od 1.197,96 KM na ime razlike plaće i iznosom od 328,22 KM na ime uplate doprinosa za PIO, tužioca Ž.T. sa iznosom od 1.046,01 KM na ime razlike plaće i iznosom od 286,35 KM na ime uplate doprinosa za PIO i tužiteljice S.-Dž.A. sa iznosom od 1.062,51 KM na ime razlike plaće i iznosom od 284,21 KM na ime uplate doprinosa za PIO. 
Stavom trećim izreke obavezani su tužioci da tuženom plate troškove parničnog postupka u iznosu od 3.842,07 KM, u roku od 15 dana od dana pravosnažnosti ove odluke. 

Protiv prvostepene presude žalbu su putem punomoćnika blagovremeno izjavili tužioci zbog povrede odredaba parničnog postupka, pogrešno i nepotpuno utvrđenog činjeničnog stanja,  pogrešne primjene materijalnog prava i odluke o troškovima postupka, uz prijedlog da ovaj sud žalbu uvaži i prvostepenu presudu preinači na način da tužbeni zahtjev u cijelosti usvoji i obaveže tuženog da tužiocima nadoknadi troškove postupka.

Tužioci u žalbi ističu da je sud povrijedio odredbe parničnog postupka, odnosno pogrešno i nepotpuno utvrdio činjenično stanje kada nije utvrdio da su tužioci na osnovu nalaza i mišljenja vještaka ekonomske struke od 23.08.2025. godine dokazali da im je tuženi ostao dužan isplatiti razlike plaća i doprinosa za PIO po obračunu do kojeg je došao primjenom Pravilnika o radu tuženog i sistematizaciji i organizaciji radnih mjesta i Kolektivnog ugovora o pravima i obavezama poslodavaca i radnika za djelatnost proizvodnje i prerade metala u F BiH od 11.08.2021. godine (Službene novine F BiH, broj: 63/21). Smatraju da je sud propustio utvrditi da tuženi nije utvrdio koeficijente za obračun plaća zaposlenicima, odnosno da je određivanjem bruto satnice odredio različite plaće u odnosu na uporedne radnike koji su obavljali poslove iste stručne spreme, za koju je potrebna ista radna sposobnost, fizički i intelektualni rad, ostao dužan tužiocima isplatiti razliku plaća i doprinosa za PIO u odnosu na iste, a primjenom odredaba iz člana 77. Zakona o radu. Ističu da je sud povrijedio odredbe iz člana 123. ZPP-a, obzirom da tužioci nisu tražili zaštitu po odredbama člana 2. i 15. Zakona o zabrani diskriminacije, zbog čega nije ni postojao teret dokazivanja da postoji diskriminacija, obzirom da su zaštitu tražili po odredbama iz člana 77. Zakona o radu, pa samim tim nisu morali dokazivati ni postojanje zabranjenog osnova iz člana 8. stav 1. Zakona o radu. Ističe da je sud povrijedio odredbe člana 123. ZPP-a kada je utvrdio da tužioci nisu dokazali da postoji uporedna grupa, odnosno da 14 radnika za koje je utvrđena plaća, ne mogu biti uporedna grupa jer nije dokazano koju stručnu spremu zaista imaju navedeni radnici, niti je nalazom i mišljenjem vještaka dokazano da se radi o radu jednake vrijednosti iz član 77. stav 2. Zakona o radu. Smatra da je sud pogrešno utvrdio da tužioci nisu prebacili teret dokazivanja na tuženog, obzirom da se nalazom i mišljenjem vještaka ne može utvrditi da su tužioci različito tretirani u odnosu na ostale zaposlenike iako su tužioci obavljali rad jednake vrijednosti kao uporedna grupa, odnosno da nisu dokazali da su ispunjeni uvjeti iz člana 77. Zakona o radu. Ukazuje da je sud utvrdio da su tužioci obavljali rad jednake vrijednosti kao uporedna grupa, da su dokazali da se za njihova radna mjesta traži stručna sprema NK/KV/SSS i ne traže drugi posebni uvjeti, a što proizlazi iz ugovora tužilaca i ugovora radnika iz uporedne grupe, te da tužioci imaju istu radnu sposobnost, istu odgovornost, odnosno obavljaju isti fizički i intelektualni rad, da imaju iste vještine, da rade u istim uslovima rada i da imaju iste rezultate rada, obzirom da tuženi nije izdvojio uporedne radnike u odnosu na tužioce, iz čega zaključuju da se radi o istoj vrijednosti rada. Ističu da je sud pogrešno primijenio odredbe Kolektivnog ugovora o pravima i obavezama poslodavaca i radnika za djelatnost proizvodnje i prerade metala u F BiH, obzirom da smatraju da se odredbe navedenog Ugovora primjenjuju na sve poslodavce počevši od 12.08.2021. godine, odnosno da je pogrešno primijenio odredbe iz člana 38. KU kojim je propisana minimalna neto satnica koja se ima primjenjivati, te da je propustio donijeti odluku u skladu sa nalazom i mišljenjem vještaka ekonomske struke koji je obračun potraživanja tužilaca izvršio u skladu sa KU. Smatraju da je sud pogrešno primijenio odredbe iz člana 2. stav 15. Zakona o zabrani diskriminacije, obzirom da tužioci nisu tražili zaštitu po navedenom Zakonu, već isključivo po odredbama iz člana 77. Zakona o radu, kojima je propisana isplata jednake plaće za jednak rad. Smatraju da je sud pogrešno utvrdio činjenično stanje, odnosno pogrešno primijenio materijalno pravo, kada je tuženom za zastupanje po punomoćniku na ročištima za glavnu raspravu od 18.06.2025. godine i 30.09.2025. godine priznao uvećanje za četiri tužioca, ukazujući da mu to pravo ne pripada na osnovu člana 36. Tarife o nagradama i naknadi troškova za rad advokata (Službene novine F BiH, broj: 43/25), obzirom da advokat tuženog ne vodi postupak protiv više osoba. Ističu da je sud pogrešno i nepotpuno utvrdio činjenično stanje, odnosno pogrešno primijenio materijalno pravo, kada nije utvrdio da je vrijednost spora na ročištu za glavnu raspravu smanjena na iznos od 6.957,51 KM, odnosno da je pogrešno odlučio da tuženom za zastupanje na nastavku ročišta za glavnu raspravu, održanom dana 01.10.2025. godine, pripada naknada u iznosu od 1.344,00 KM. Smatraju da primjenom odredaba iz člana 15., i 17. Tarife o nagradama i naknadi troškova za rad advokata iznosi 510,72 KM (120 bodova x 5,60 KM = 672,00 KM x 76%=510,72 KM). Nadalje, u nastavku žalbe ističe da je sud pogrešno i nepotpuno utvrdio činjenično stanje, odnosno pogrešno primijenio odredbe člana 15., 17. i 36. Tarife kada je utvrdio da tuženom pripadaju troškovi zastupanja na nastavku ročišta za glavnu raspravu, održanom dana 01.10.2025. godine, u iznosu od 806,40 KM, za četiri tužioca. Ističu da je odluka suda da obaveže tužioce da tuženom nadoknade troškove parničnog postupka imala za posljedicu neproporcionalno ograničenje prava tužilaca na pristup sudu, odnosno da je istom povrijeđeno pravo na pravično suđenje iz člana II/3.e) Ustava BiH i člana 6. stav 1. Evropske konvencije za zaštitu ljudskih prava i temeljnih sloboda. Smatraju da je sud prilikom donošenja odluke trebao krenuti od činjenice da su tužioci u konkretnom sporu tražili isplatu razlike plaće sa naknadom za minuli rad, te da su razumno očekivali da je nalaz i mišljenje vještaka ekonomske struke, a koji je urađen na osnovu dokaza iz spisa, bio dovoljan osnovu za usvajanje tužbenog zahtjeva. Smatraju da podnošenje tužbe nije bilo odraz njihove objesnog parničenja, zbog čega smatra da je sud neporednom primjenom EKLJP trebao utvrditi da obavezivanje tužilaca na plaćanje troškova postupka ne bi bilo proporcionalno legitimnom cilju i da bi predstavljalo nesrazmjeran teret zbog kojeg bi bilo povrijeđeno pravo tužilaca na pristup sudu iz člana 6. EKLJP, pozivajući se na presudu Evropskog suda za ljudska prava u predmetu Cindrić i drugi protiv Hrvatske, odnosno na odluku Ustavnog suda BiH broj: AP-24/18.

Tuženi je putem punomoćnika dostavio odgovor na žalbu u kojem ističe da je žalba neosnovana, obzirom da je usmjerena na odugovlačenje postupka i ne sadrži razloge zbog kojih se pobija prvostepena presuda, zbog čega predlaže da je ovaj sud odbije i potvrdi prvostepenu presudu, uz obavezu tužilaca da tuženom nadoknade troškove sastava odgovora na žalbu. 

Tuženi ističe da tužioci u toku postupka nisu izveli niti jedan dokaz iz kojeg proizlazi da je vrijednost rada tužilaca jednaka radu uporednih radnika, primjenom odredaba iz člana 77. stav 2. Zakona o radu, obzirom da to ne može proizlaziti samo iz činjenice da je sistematizacijom radnih mjesta propisana stručna sprema NK/VK/SSS, obzirom da nije dokazano koju stručnu spremu imaju tužioci i uporedni radnici, odnosno da se samim nalazom i mišljenjem vještaka ne može utvrditi postojanje jednake vrijednosti rada. Ističe da je neosnovan žalbeni navod tužilaca vezan za primjenu člana 36. Advokatske tarife, obzirom da je istom propisano pravo za uvećanje troškova i advokatu koji zastupa tuženog protiv više osoba.

Protiv prvostepene presude žalbu je putem punomoćnika blagovremeno izjavio tuženi kojom presudu pobija u dijelu rješenja o troškovima postupka i to u dijelu u kojem je odbijen zahtjev za naknadu troškova postupka tuženom, kao i u dijelu odluke kojom je dosuđen trošak tužiocu, a zbog povrede odredaba parničnog postupka, pogrešno i nepotpuno utvrđenog činjeničnog stanja i pogrešne primjene materijalnog prava, uz prijedlog da ovaj sud žalbu uvaži i prvostepenu presudu preinači na način da odbije tužbeni zahtjev tužilaca za naknadu troškova sastava podneska od 22.04.2025. godine, odnosno da tuženom dosudi troškove upotrebe motornog vozila i odsustva iz kancelarije ili da prvostepenu presudu ukine i vrati na ponovni postupak, uz obavezu tužilaca da tuženom nadoknade troškove žalbenog postupka. 
Tuženi ističe da je sud povrijedio odredbe člana 387. ZPP-a kada je prihvatio zahtjev tužilaca za naknadu troškova postupka koji se odnose na sastav podneska putem punomoćnika od 22.04.2025. godine, a na osnovu odredaba iz člana 16. stav 2. Tarife, a kojim su propisane okolnosti za zadatak vještaka ekonomske struke, a koji je iznesen i na zapisnik o pripremnom ročištu, zbog čega smatra da ovaj trošak nije bio potreban za vođenje parnice, pri čemu posebno ukazuje da izjašnjenje na odgovor na tužbu nije obavezna procesna radnja. Nadalje, ističe da je sud pogrešno odlučio o zahtjevu tuženog za naknadu troškova za upotrebu motornog vozila punomoćnika na relaciji Sarajevo – Goražde – Sarajevo, odnosno da nije cijenio Izjavu tuženog od 22.04.2025. godine, kao prilog troškovniku, a u kojoj je navedeno da tuženi sve predmete ustupa advokatskoj kancelariji punomoćnika, zbog čega nije ni imao mogućnost slobodnog izbora drugog advokata, zbog čega smatra da su navedeni troškovi opravdani, kao i troškovi odsustva iz kancelarije. 
Tužioci nisu dostavili odgovor na žalbu tuženog. 
Pošto je ispitao pobijanu presudu u granicama žalbenih razloga i po službenoj dužnosti u smislu člana 221. Zakona o parničnom postupku (Službene novine Federacije BiH, broj 53/03, 73/05, 19/06 i 98/15) drugostepeni sud je zaključio slijedeće:

Žalbe tužilaca i tuženog djelimično su osnovane samo u dijelu rješenja o troškovima postupka, dok je u preostalom dijelu žalba tužilaca neosnovana.
Predmet spora je tužbeni zahtjev kojim tužioci traže da se obaveže tuženi da im isplati razliku plata sa naknadom za minuli rad, za noćni rad i rad u dane sedmičnog odmora za period od  01.10.2021. godine do 30.09.2024. godine kao i da uplati obavezne doprinose na utvrđene razlike  plata za navedeni period, uz zahtjev za naknadu troškova postupka. 

Iz činjeničnog utvrđenja prvostepenog suda proizlazi da među parničnim strankama nije sporno da su tužioci u radnom odnosu kod tuženog, te da su u relevantnom periodu obavljali poslove, odnosno radili na radnim mjestima navedenim u ugovorima o radu zaključenim sa tuženim ali da je sporno da li je tuženi povrijedio odredbe Pravilnika o radu i Kolektivnog ugovora i člana 77. Zakona o radu, odnosno, da li je u utuženom periodu tužiocima pravilno isplaćivao plaću sa naknadom za minuli staž, naknadu za noćni rad i rad u dane sedmičnog odmora, te doprinose za penzijsko i invalidsko osiguranje. Sud je našao da, primjenom odredaba iz člana 123. ZPP-a,  tužbeni navod tužilaca o povredi odredaba iz člana 77. Zakona o radu nisu osnovani, pri čemu je utvrdio da tužioci obavljaju poslove radnog mjesta Radnik za montažu proizvoda, za koje su propisani posebni uslovi iz Sistematizacije u kojim je navedeno „NK/KV/SSS“. Vještak je našao da su posebni uslovi iste kao i za radna mjesta uporednih radnika pod rednim brojem 13. i 14.  B.A. - Radnik na mašini za brizganje plastike Pogon 1 i Ć.E. – Radnik na mašini za livenje zamka Pogon 1, dok radna mjesta ostalih uporednih radnika imaju drugačije propisane posebne uslove. Uporedni radnici obavljaju poslove na radnim mjestima: regler, erodirac, brusač, radno mjesto žica, montaža alata, frezač, vozač, radno mjesto radnik na mašini za posluživanje i brizganje, radnik na mašini za livenje zamka. Stoga je sud našao da tužioci nisu dokazali da obavljaju rad jednake vrijednosti u odnosu na radnike iz uporedne grupe, obzirom da se ne radi o istim radnim mjestima, odnosno da se ne radi o radu na istim poslovima po svojoj prirodi, složenosti i odgovornosti, odnosno uslovima rada. Sud ukazuje da tužioci nisu dokazali po kojem osnovu iz navedenog člana smatraju da ih je poslodavac diskriminisao, odnosno da su dovedeni u nepovoljniji položaj zbog bilo kojeg zakonom zabranjenog osnova diskriminacije, niti zbog čega i po kojem osnovu radnici iz uporedne grupe ostvaruju veće plaće, pri čemu je zaključio da sama činjenica da je vještak u svom nalazu i mišljenju našao razliku u platama ne opravdava postojanje povrede iz člana 77. Zakona o radu. Sud je odbio navode tužilaca da je tuženi bio dužan primjenjivati KU od 01.10.2021. godine, nalazeći da je ta obaveza nastala tek donošenjem Odluke o proširenju kolektivnog ugovora na sve poslodavce u djelatnosti proizvodnje i prerade metala, primjenom člana 142. i 143. Zakona o radu, obzirom da je Federalni ministar rada i socijalne politike donio odluku o njegovoj primjeni na sve poslodavce u djelatnosti proizvodnje i prerade metala na teritoriji F BiH, a koja je stupila na snagu dana 21.07.2022. godine. Stoga je sud našao da pravo na obračun plaće sa naknadom za minuli rad, za noćni rad i rad u dane sedmičnog odmora za tužioce po KU počinje od 21.07.2022. godine, dok za prethodni period to pravo mogu ostvariti samo na osnovu internih akata tuženog. Stoga je sud prihvatio nalaz i mišljenje vještaka ekonomske struke koji je naknade za period do 21.07.2022. godine izvršio na osnovu iznosa utvrđene satnice iz ugovora o radu, pravilnika i drugih internih akata tuženog, dok je nakon tog perioda koristio satnice iz Ugovora o radu ili KU, u zavisnosti od toga šta je povoljnije za tužioce, a primjenom odredaba iz člana 19. stav 3. Zakona o radu. Sud nije prihvatio drugi način obračuna potraživanja, odnosno obračun po odredbama KU za cijeli utuženi period, nalazeći da se isti može primijeniti samo od 21.07.2022. godinu. Sud nije prihvatio ni treći način obračuna koji se odnosi na obračun zasnovan na platama uporednih grupa radnika, a obzirom da tužioci nisu dokazali da su obavljali rad jednake vrijednosti kao uporedni radnici, odnosno nisu dokazali da je njihov zahtjev u tom smislu i osnovan. Sud je stoga prihvatio prvi način obračuna iz nalaza i mišljenja vještaka ekonomske struke, pri čemu strane u postupku nisu imale primjedbi na isti, pa je našao da je tužbeni zahtjev tužilaca samo djelimično osnovan, zbog čega je donio odluku kao u izreci presude, primjenom odredaba iz člana 19., 40., 75., 76., 78. i 119. Zakona o radu. Sud nije usvojio prigovor tuženog o zastari potraživanja za mjesec oktobar 2021. godine, ukazujući da se radi o potraživanju plaće koja dospijeva po isteku mjeseca, a primjenom odredaba iz člana 115. Zakona o radu, nalazeći da je tužba podnesena dana 31.10.2024. godine i da istom nisu obuhvaćena potraživanja koja su zastarjela. Odluku o zakonskoj zateznoj kamati sud je donio na osnovu odredaba iz člana 324. i 277. Zakona o obligacionim odnosima. Sud je odluku o troškovima postupka donio na osnovu odredaba iz člana 386. stav 2. i 387. ZPP-a. 
Žalbeni razlozi povrede odredaba parničnog postupka nisu ostvareni, obzirom da prema stanju u spisu ni u postupku kod prvostepenog suda koji je prethodio donošenju pobijane presude, kao ni u samoj presudi nije bilo i nema nedostataka iz člana 209. stav 2. tačka 2), 3), 8), 9), 12) i 13) ZPP-a, a na koje nedostatke drugostepeni sud pazi po službenoj dužnosti, saglasno odredbi iz člana 221. ZPP-a. U obrazloženju presude dati su potpuni razlozi o odlučnim činjenicama iz kojih je vidljivo zašto je tužbeni zahtjev tužilaca odbijen, pri čemu je prvostepeni sud naveo kojim se razlozima rukovodio, odnosno koje činjenice i okolnosti je uzeo u obzir prilikom odlučivanja o tužbenom zahtjevu. Pri tome je sve provedene dokaze cijenio na način propisan odredbom člana 8. ZPP-a, a što proizlazi iz analize provedenih dokaza, jer dati razlozi imaju svoju činjeničnu i pravnu osnovu u provedenim dokazima i stanju predmetnog spisa. Suprotno navodima žalbe, tužioci nisu dokazali činjenice na kojima zasnivaju tužbeni zahtjev u dijelu u kojem je isti odbijen, pri čemu iz ocjene provedenih dokaza ovaj sud dolazi do zaključka da ne proizlazi da postoje činjenice koje nisu utvrđene sa sigurnošću, zbog  čega nije osnovan žalbeni prigovor povrede odredaba člana 123. ZPP-a. 

Neosnovan je i žalbeni razlog pogrešno i nepotpuno utvrđenog činjeničnog stanja, jer je prvostepeni sud i po ocjeni ovog suda pravilno utvrdio odlučne činjenice u ovoj pravnoj stvari, obzirom da je tokom postupka proveo sve dokaze predložene po strankama, te na temelju pravilne ocjene provedenih dokaza u skladu sa članom 8. i 123. stav 2. ZPP-a donio pravilnu odluku, pri čemu činjenično utvrđenje na kojem je temeljena prvostepena presuda, u odnosu na ocjenu osnovanosti tužbenog zahtjeva nije dovedeno u sumnju niti žalbenim navodima tužilaca. Navodima žalbe nije dovedena u sumnju pravilnost i zakonitost prvostepene presude, jer se svi navodi žalbe svode na drugačiju ocjenu izvedenih dokaza od ocjene suda, što u konačnici strankama nije dozvoljeno, obzirom da je za ocjenu izvedenih dokaza jedino nadležan sud u skladu sa odredbom člana 8. ZPP-a.

Po ocjeni ovog suda prvostepeni sud je imao činjenični i pravni osnov kada je odlučio kao u stavu prvom i drugom izreke prvostepene presude, te je na pravilno i potpuno utvrđeno činjenično stanje pravilno primijenio materijalno pravo, o čemu je dao potpune i pravilne razloge koje u cijelosti prihvata i ovaj sud. Naime, neosnovan je prigovor tužilaca da je sud pogrešno utvrdio od kada se Kolektivni ugovor o pravima i obavezama poslodavaca i radnika za djelatnost proizvodnje i prerade metala u F BiH primjenjuje na tuženog, obzirom da je sud ispravno utvrdio da KU obavezuje tuženog tek od momenta kada je ista određena odlukom Federalnog ministra, a ne od dana kada je KU stupio na snagu, odnosno 12.08.2021. godine. Naime, članom 142. Zakona o radu propisano je da Kolektivni ugovor je obavezan za stranke koje su ga zaključile, kao i za stranke koje su mu naknadno pristupile. Naime, nesporno je da tuženi nije potpisao KU, zbog čega ga isti nije ni obavezivao sve do dana 21.07.2022. godine od kada je stupila na snagu Odluka o proširenju primjene KU na sve poslodavce u djelatnosti proizvodnje i prerade metala na teritoriji F BiH. Stoga je prvostepeni sud osnovano prihvatio nalaz i mišljenje vještaka kojim je razlika plaće za period od 21.07.2022. godine obračunata po osnovu internih akata koje je primjenjivao tuženi prilikom obračuna i isplate plaće svim zaposlenicima, odnosno da se obračun po KU može vršiti tek od navedenog dana, odnosno primjenom povoljnijeg prava za zaposlenike. Stoga su svi žalbeni navodi koji se odnose na pravilnost odluke o primjeni kolektivnog ugovora neosnovani, pa samim tim i zahtjev tužilaca da im tuženi isplati razliku plaće i naknada, odnosno izvrši uplatu doprinosa po obračunu iz nalaza i mišljenja vještaka ekonomske struke koji je izvršen po metodi broj dva.
Neosnovani su žalbeni navodi tužilaca kojima ukazuju da je tuženi obračun plate morao vršiti uvođenjem koeficijenata, obzirom da je odredbama člana 75. stav 1. Zakona o radu propisano da se plata radnika utvrđuje kolektivnim ugovorom, pravilnikom o radu i ugovorom o radu, pri čemu je tuženi iskoristio zakonsku mogućnost i visinu plate za tužioce utvrdio ugovorom o radu, na osnovu ugovorene bruto satnice. 
Neosnovan  je žalbeni navod tužilaca kojim se ukazuje da je sud pogrešno i nepotpuno utvrdio činjenično stanje koje se odnosi na primjenu odredaba iz člana 77. stav 2. Zakona o radu, odnosno da je neosnovano odbio tužbeni zahtjev za isplatu razlike plaće i naknada utvrđene od strane vještaka u odnosu na uporednu grupu, koju predstavljaju zaposlenici tuženog koji nisu raspoređeni na isto radno mjesto kao i tužioci. Prije svega, neosnovan je žalbeni navod kojim se ukazuje da je sud povrijedio odredbe iz člana 123. ZPP-a obzirom da tužioci nisu tražili zaštitu po odredbama Zakona o zaštiti od diskriminacije, obzirom da se sud u svojoj presudi nigdje nije pozvao na navedeni zakon. Naime, prvostepeni sud je osnovano zaključio da tužioci, na kojima je bio teret dokazivanja, nisu dokazali da su radna mjesta ostalih zaposlenika radna mjesta sa jednakim vrijednostima rada, bez obzira što su za ista propisani isti uslovi školske spreme. Tužioci svoju tvrdnju zasnivaju isključivo na nalazu i mišljenju vještaka ekonomske struke, koji nije stručan da se izjasni da li se poslovi koje obavljaju tužioci i poslovi koje obavljaju radnici koji su navedeni u uporednoj grupi zaista mogu smatrati poslovima sa istom vrijednošću rada, pri čemu je vještak u konkretnom slučaju samo izvršio matematički obračun po zadatku tužilaca, uz pretpostavku kolika bi bila razlika plaće i doprinosa da se zaista i radi o radnim mjestima sa istom vrijednošću, odnosno da se radi o istim radnim sposobnostima, odgovornostima, fizičkom i intelektualnom radu, uslovima i rezultatima rada. Stoga samo pozivanje tužilaca na nalaz i mišljenje vještaka ekonomske struke ne može biti dokaz da postoji bilo koji od oblika diskriminacije tužilaca u odnosu na ostale radnike iz uporedne grupe, odnosno da je tuženi povrijedio odredbe iz člana 77. Zakona o radu. Naime, u provedenom postupku nije dostavljen dokaz iz kojeg proizlazi da su radna mjesta zaposlenika iz uporedne grupe u odnosu na radna mjesta tužilaca takva da zahtijevaju istu radnu sposobnost, odgovornost, fizički i intelektualni rad, iste uslove rada i da se na istima postižu isti rezultati rada, odnosno da se radi o radnim mjestima sa istom težinom, zbog čega nije ni osnovan zahtjev da tuženi tužiocima isplati razlike plata po nalazu i mišljenju vještaka ekonomske struke samo zbog činjenice da se radi o radnim mjestima za koja je propisana ista stručna sprema, a kako je to prvostepni sud pravilno utvrdio i iznio dovoljne razloge o odlučnim činjenicama, koji se zasnivaju na ispravnoj primjeni odredaba iz člana 123. ZPP-a, zbog čega je ovaj sud žalbu tužilaca u cijelosti odbio kao neosnovanu. 
Neosnovano se žalbom tužilaca ukazuje da je sud prilikom odlučivanja o troškovima postupka pogrešno primijenio odredbe iz člana 386. ZPP-a, odnosno da je istu donio protivno odredbi člana II/3.e) Ustava BiH i člana 6. stav 1. EKLJP. Naime, neosnovano se tužioci pozivaju na presudu Evropskog suda za ljudska prava u predmetu Cindrić i drugi protiv Hrvatske, u kojoj je predmet raspravljanja naknada materijalne štete i u kojem je na strani tužene učestvovala Republika Hrvatska, koju je u postupku zastupalo Pravobranilaštvo. Naime, u konkretnom slučaju radi se o sporu parničnih stranaka po tužbi iz radnih odnosa, dakle stranaka koje zastupaju svoja imovinska prava kao suprotne strane i koje u postupku zastupaju kvalifikovani punomoćnici koje su lično angažovali, čije troškove su lično dužni snositi, uz mogućnost da im iste nadoknadi strana koja je izgubila spor, a u skladu sa uspjehom stranaka u postupku. Stoga je pogrešan zaključak tužilaca da je sud odlukom o troškovima postupka neproporcionalno ograničio pravo tužilaca na pristup sudu, obzirom da su upravo tužioci sami postavili tužbeni zahtjev na način da je u konačnici njihov uspjeh bio neznatan, a što se u konačnici odrazilo i na visinu troškova postupka koje su tužioci dužni nadoknaditi tuženom. Naime, donošenje odluke koju predlaže tuženi, bila bi povrijeđena prava tuženog, koji je u ovom postupku stranka kao i tužioci i ima pravo na zaštitu svojih imovinskih interesa, obzirom da ne koristi bilo kakav vid besplatne pravne pomoći u postupku, tako da je potpuno neutemeljen stav tužilaca da je donesena odluka o troškovima postupka neproporcionalna legitimnom cilju, obzirom da se radi o parnici parničnih stranaka, a ne o neproporcionalnom miješanju države u odnosu na imovinu tužilaca, obzirom da su propisi o naknadi troškova postupka postojali i prilikom podnošenja tužbe, a sa kojima su tužioci bili upoznati putem svog kvalifikovanog punomoćnika. Stoga je tuženi prilikom podnošenja tužbe morali biti svjesni da u slučaju gubitka spora imaju obavezu naknade troškova postupka tuženom, a u skladu sa odredbama ZPP-a, pri čemu je potpuno neosnovan navod tuženih da su sa sigurnošću mogli pretpostaviti da će sud na osnovu nalaza i mišljenja vještaka finansijske struke usvojiti njihov tužbeni zahtjev u cijelosti. Naime, zadatak za vještaka ekonomske struke postavlja tužilac, te on predstavlja matematički obračun postavljenog zadatka, dok sud osnovanost tužbenog zakona cijeni na osnovu primjene materijalnog prava. Da bi tužioci u cijelosti uspjeli sa tužbenim zahtjevom, moraju postaviti zadatak vještaku u skladu sa materijalnim pravom, pri čemu se nalazom i mišljenjem vještaka dokazuje isključivo visina tužbenog zahtjeva, a ne i osnov po kojem se postavlja tužbeni zahtjev. Nadalje, neosnovano se tužioci pozivaju na odluku Ustavnog suda BiH broj AP-24/18, obzirom da se u istoj uopšte ne radi o istom činjeničnom i pravom stanju u odnosu na ovaj parnični postupak.
Neosnovano se žalbom tužilaca ukazuje da je sud pogrešno primijenio odredbe iz člana 36. Tarife o nagradama i naknadi troškova za rad advokata, odnosno da je neosnovano priznao uvećanje tuženom za troškove koje je imao njegov punomoćnik, na način da mu je priznao uvećanje za zastupanje protiv četiri tužioca. Naime, odredbama člana 36. stav 1. Tarife propisano je da kada advokat u istom postupku zastupa više osoba ili vodi postupak protiv više osoba, pripada mu pravo na uvećanje osnovnih tarifnih stavki. Stavom 2. istog člana propisano je da u takvom slučaju kao vrijednost spora uzima se broj vrijednosti tužbenih zahtjeva svih stranaka koje advokat zastupa, te se broj bodova utvrđen na temelju te vrijednosti spora uvećava za 20% za drugu i svaku sljedeću osobu, s tim da to povećanje ne može biti veće od 100% nagrade. Dakle, kako je punomoćnik tuženog učestvovao u postupku u kojem su se na strani tužioca našle četiri osobe, to je odbijen kao neosnovan žalbeni navod tužilaca da sud nije mogao odobriti uvećanje nagrade u skladu sa postavljenim zahtjevom, obzirom da je isto predviđeno navedenim članom Tarife.
Osnovano se žalbom tužilaca ukazuje da je sud prilikom donošenja odluke o naknadi troškova postupka pogrešno primijenio odredbe člana 386. ZPP-a, obzirom da nije ispravno utvrdio uspjeh stranaka u postupku u svakoj fazi postupka. Naime, osnovano se ukazuje na činjenicu da su tužioci na ročištu za glavnu raspravu smanjili svoj tužbeni zahtjev na iznos od 6.957,51 KM. Kako je sud uspjeh stranaka u postupku utvrdio na osnovu vrijednosti spora postavljene u tužbi, to proizlazi da je uspjeh stranaka u postupku na glavnoj raspravi pogrešno utvrđen. Naime, tužioci su uspjeli sa tužbenim zahtjevom u iznosu od 1.393,79 KM što u odnosu na postavljeni tužbeni zahtjev na glavnoj raspravi u iznosu od 6.957,51 KM predstavlja uspjeh od 20,03%, tako da je i uspjeh tuženog u ovoj fazi postupka smanjen na 79,97%.
Neosnovani su žalbeni navodi tuženog koji se odnose na odluku suda kojom je odbijen njegov zahtjev za naknadu troškova koje je imao njegov punomoćnik za upotrebu motornog vozila na relaciji Sarajevo – Goražde – Sarajevo, kao i troškova odsustva iz kancelarije. Naime, neosnovano se tuženi poziva da prvostepeni sud nije cijenio izjavu tuženog od 22.04.2025. godine koja je data uz troškovnik, obzirom da iz obrazloženja presude proizlazi da sud nije prihvatio ugovor o pružanju usluga koji datira iz 2018. godine kao dokaz da tuženi nije mogao angažovati advokata sa područja sjedišta suda. Pored navedenog, sud je jasno naveo da je zahtjev za naknadu troškova prevoza i odsustva iz kancelarije nerealno postavljen, obzirom da tuženi nije vodio računa da je kod istog suda na dane 22.04, 18.06. i 30.09.2025. godine, kod istog sudije imao zakazana ročišta u pet istovrsnih predmeta, pri čemu je u svakom od tih predmeta potraživao navedene troškove. Naime, ovaj sud ukazuje da je ugovor o pružanju usluga zaključen na godinu dana, pri čemu je odredbama člana 4. istog utvrđeno da se isti može produžiti ukoliko ugovorne strane ne raskinu ugovor u roku od godinu dana. Kako navedenom odredbom nije propisano da se ugovor prećutno produžava na neodređeno vrijeme, to nalazi da se radi o ugovoru koji je mogao biti produžen samo na period na koji je zaključen, odnosno na još jednu godinu, pa kako je isti zaključen 2018. godine, a nije dostavljen dokaz da je prešao u ugovor na neodređeno vrijeme, to nalazi da se isti ne može prihvatiti kao ugovor kojim su tuženi i njegov punomoćnik ugovorili trajno zastupanje. 
Pored navedenog, izjava od 22.04.2025. godine, koju je punomoćnik tuženog dostavio u  prilogu troškovnika je u suprotosti sa ranije iznesenim, pri čemu iz iste ne proizlazi da je data od strane ovlaštenog lica, obzirom da u istoj nije navedno u kom svojstvu i po čijem ovlaštenju je istu dala potpisnica, niti je na istoj navedena funkcija i ime i prezime potpisnika već naziv tuženog, zbog čega sud nalazi da se takva izjava ne može prihvatiti kao validna. Stoga je osnovan zaključak prvostepenog suda da tuženi ne može tražiti da tužioci snose troškove postupka koje je imao zbog činjenice da je angažovao punomoćnika izvan sjedišta suda, a da pri tome nije dokazao da nije mogao angažovati punomoćnika koji ima sjedište u mjestu prvostepenog suda.

Osnovano se žalbom tuženog ukazuje da je sud pogrešno primijenio odredbe iz člana 387. ZPP-a kada je tužiocima priznao pravo na naknadu za sastav podneska po punomoćniku od 22.04.2025. godine u iznosu od u iznosu od 360,00 KM (član 16. stav 2. Tarife) te iznos od 216,00 KM (uvećanju po osnovu člana 27. Tarife), sve uvećano za PDV, što ukupno iznosi 673,92 KM. Naime, radi se o podnesku kojim se tužioci izjašnjavaju na odgovor na tužbu, odnosno o radnji koja nije propisana kao obavezna u parničnom postupku. Stoga je osnovan navod tuženog da se ne radi o radnji koja je bila nužna za vođenje postupka, posebno ako se uzme u obzir da su se stranke u postupku na pripremnom ročištu mogle izjasniti o navodima tužbe i odgovora na tužbu, odnosno da su se stranke mogle izjasniti o zadatku i okolnostima vezanim za predloženo vještačenje, zbog čega tužiocima ne pripada naknada za navedenu radnju. 
Na osnovu navedenog, proizlazi da troškovi prvostepenog postupka do glavne rasprave tužiocima pripadaju u procentu od 12,40%, a tuženom u procentu od 87,60%, dok troškovi postupka na glavnoj raspravi tužiocima pripadaju u procentu od 20,03%, a tuženom u procentu od 79,97%. Stoga je ovaj sud ponovo obračunao troškove prvostepenog postupka tako da tužiocima pripadaju troškovi u pojedinačno utvrđenim iznosima za sastav tužbe i zastupanje na pripremnom ročištu od dana 22.04.2025. godine u iznosu od po 720,00 KM, uvećano za iznos od po 432,00 KM za zastupanje četiri tužioca, za zastupanje na nastavku pripremnog ročišta od dana 18.06.2025. godine u iznosu od 1.344,00 KM, uvećano za iznos od 806,40 KM za zastupanje četiri tužioca (po novoj Tarifi). Ukupni troškovi postupka tužilaca do glavne rasprave iznose 4.454,40 KM, tako da u skladu sa uspjehom u parnici tužiocima pripadaju troškovi u navedenoj fazi postupka u iznosu od 552,34 KM, što sa uvećanjem za PDV od 17% u iznosu od 93,89 KM ukupno iznosi 646,24 KM. U toku glavne rasprave, tužioci su imali troškove zastupanja na ročištu za glavnu raspravu u iznosu od 1.344,00 KM, uvećano za iznos od 806,40 KM za zastupanje četiri tužioca, što ukupno iznosi 2.150,40 KM, tako da im u skladu sa uspjehom u toj fazi postupku od 20,03% pripadaju troškovi u iznosu od 430,72 KM, što uz uvećanje za PDV od 17% u iznosu od 73,22 KM ukupno iznosi 503,94 KM. Tužiocima pripadaju i troškovi vještačenja u iznosu od 1.000,00 KM, tako da ukupni troškovi na koje imaju pravo tužioci u prvostepenom postupku iznose 2.150,18 KM. 
Tuženom pripadaju troškovi u pojedinačno utvrđenim iznosima za sastav odgovora na tužbu i zastupanje na pripremnom ročištu od dana 22.04.2025. godine u iznosu od po 720,00 KM, za zastupanje na nastavku pripremnog ročišta od dana 18.06.2025. godine u iznosu od 1.344,00 KM, uvećano za iznos od 806,40 KM za zastupanje četiri tužioca (po novoj Tarifi). Ukupni troškovi postupka tuženog do glavne rasprave iznose 3.950,40 KM, tako da u skladu sa uspjehom u parnici tužiocima pripadaju troškovi u navedenoj fazi postupka u iznosu od 3.145,19 KM, što sa uvećanjem za PDV od 17% u iznosu od 534,68 KM ukupno iznosi 3.679,87 KM. U toku glavne rasprave, tuženi je imao troškove zastupanja na ročištu za glavnu raspravu u iznosu od 1.344,00 KM, uvećano za iznos od 806,40 KM za zastupanje četiri tužioca, što ukupno iznosi 2.150,40 KM, tako da im u skladu sa uspjehom u toj fazi postupka od 79,97% pripadaju troškovi u iznosu od 1.719,35 KM, što uz uvećanje za PDV od 17% u iznosu od 292,29 KM ukupno iznosi 2.011,64 KM. Ukupni troškovi na koje ima pravo tuženi u prvostepenom postupku iznose 5.691,51 KM. 

Odluka o troškovima žalbenog postupka donesena je na osnovu člana 386. stav 2., 387. i 396. ZPP-a pri čemu je ovaj sud je uzeo u obzir samo troškove koji su bili potrebni za vođenje parnice, kao i uspjeh stranaka u postupku. 
Odlučujući o zahtjevu tužilaca za naknadu troškova sastava žalbe, koji je iskazan u iznosu od 1.769,04 KM (120 x 5,50 KM = 672,00 KM) + (60% x 672,00 KM = 336,00 KM) + (50% x 1.008,00 KM = 504,00 KM) + (17% PDV x 1.512,00 KM 0 257, 04 KM), ovaj sud zaključuje da je isti samo djelimično osnovan. Prije svega, neophodno je ukazati da se žalbom tužilaca napada odluka suda u glavnoj stvari u iznosu od 5.563,72 KM (postavljeni iznos tužbe 6.957,51 KM i dosuđeni iznos po tužbi od 1.393,79 KM), kao i odluka o troškovima postupka tuženog koja se odnosi na dosuđeni dodatak po članu 36. Tarife, odnosno dva iznosa od po 806,40 KM, tako da je ukupni iznos koji se napada žalbom 7.176,52 KM. Tužioci nisu uspjeli sa žalbom u dijelu koji se odnosi na potraživanje po glavnom tužbenom zahtjevu, dok je uspjeh u odnosu na troškove postupka takav da su troškovi prvostepenog postupka pobijanom presudom bili utvrđeni u iznosu od 2.041,78 KM, dok je odlukom po žalbi utvrđeno da troškovi prvostepenog postupka na koje imaju pravo naknade tužioci iznose 2.150,18 KM. Dakle, tužioci su uspjeli sa žalbom u iznosu od 108,40 KM, što u odnosu na napadani iznos čini uspjeh od 1,5%, tako da im u konačnici pripadaju troškovi žalbenog postupka u iznosu od 26,53 KM.
Odlučujući o zahtjevu tuženog za naknadu troškova sastava žalbe, koji je iskazan u iznosu od 3.225,60 KM uz uvećanje za PDV od 17% u iznosu od 548,35 KM, ovaj sud zaključuje da je isti samo djelimično osnovan. Prije svega, neophodno je ukazati da se žalbom tuženog napada samo odluka suda o troškovima postupka, dakle rješenje, pri čemu se napada iznos od 673,92 KM troškova koji su priznati tužiocu za sastav podneska od 22.04.2025. godine. Nadalje, tuženi napada odluku suda kojom je odbijen njegov zahtjev za naknadu troškova prevoza za upotrebu vlastitog vozila u iznosu od 481,15 KM, kao i troškova odsustva iz kancelarije u iznosu od 1.136,00 KM, koje je po troškovniku uvećao za PDV od 17%, odnosno iznos od 274,91 KM. Dakle, tuženi žalbom napada ukupan iznos troškova od 2.565,96 KM, zbog čega je zahtjev za naknadu troškova sastava žalbe pogrešno izražen u odnosu na član 15. Tarife. Naime, nagrada punomoćniku za vrijednost spora koja se napada žalbom do 5.000,00 KM se obračunava u vrijednosti 80 bodova, odnosno ista iznosi 448,00 KM (80 x 5,60). Kako je odredbom člana 17. stav 5. tačka c. Advokatske tarife predviđeno da advokatu za sastav žalbe na rješenje pripada nagrada u iznosu od 50% od nagrade predviđene članom 15. i 16. Tarife, to proizlazi da tuženom za sastav žalbe po kvalifikovanom punomoćniku u ovom predmetu pripada u iznosu od 224,00 KM, što uz uvećanje od 60% za zastupanje više lica u iznosu od 134,40 KM iznosi 358,40 KM. Uzimajući u obzir da je tuženi sa žalbom uspio u iznosu od 673,92 KM, a da je istom napadao iznos od 2.565,96 KM, to proizlazi da je njegov uspjeh u žalbenom postupku 26,26%, tako da mu shodno uspjehu u postupku pripada naknada za troškove žalbenog postupka u iznosu od 94,11 KM, što uz uvećanja od 17% za PDV u iznosu od 15,99 KM ukupno iznosi 110,15 KM. 
Ukupni troškovi prvostepenog postupka koji pripadaju tužiocima iznose 2.150,18 KM, dok im troškovi drugostepenog postupka pripadaju u iznosu od 26,53 KM, tako da ukupni troškovi tužilaca iznose 2.176,71 KM. Ukupni troškovi prvostepenog postupka koji pripadaju tuženom iznose 5.691,51 KM, dok mu troškovi drugostepenog postupka pripadaju u iznosu od 110,15 KM, tako da ukupni troškovi tužilaca iznose 5.801,66 KM. Nakon prebijanja ukupnih troškova postupka tužilaca i tuženog proizlazi da troškovi koje su tužioci dužni nadoknaditi tuženom iznose 3.624,95 KM. 
Na osnovu iznesenog, ovaj sud zaključuje da žalbeni razlozi tužilaca zbog kojih se pobija presuda nisu osnovani, odnosno da su žalbeni razlozi tuženog zbog kojih se pobija prvostepena presuda u dijelu rješenja o troškovima postupka djelimično osnovani, zbog čega je odlučeno kao u izreci ove presude, primjenom odredbe iz člana 226. ZPP-a u dijelu kojim je presuda potvrđena, odnosno člana 229. stav 1. tačka 4. ZPP-a u dijelu u kojem je presuda preinačena.

